Komission yksiköiden valmisteluasiakirja - Oheisasiakirja ehdotukseen Euroopan parlamentin ja neuvoston direktiiviksi mittayksikköjä koskevan jäsenvaltioiden lainsäädännön lähentämisestä annetun neuvoston direktiivin 80/181/ETY muuttamisesta Tiivistelmä vaikutusten arvioinnista [KOM(2007) 510 lopullinen SEK(2007) 1136] /* SEK/2007/1137 lopull. */





[pic] | EUROOPAN YHTEISÖJEN KOMISSIO | Bryssel 10.9.2007 SEK(2007) 1137 KOMISSION YKSIKÖIDEN VALMISTELUASIAKIRJA Oheisasiakirja ehdotukseen Euroopan parlamentin ja neuvoston direktiiviksi mittayksikköjä koskevan jäsenvaltioiden lainsäädännön lähentämisestä annetun neuvoston direktiivin 80/181/ETY muuttamisesta Tiivistelmä vaikutusten arvioinnista [KOM(2007) 510 lopullinen SEK(2007) 1136] Tämä vaikutusten arviointi koskee mittayksiköistä annettua direktiiviä 80/181/ETY. Direktiivissä säädetään, että mittaukset on EU:ssa tehtävä metrijärjestelmän yksiköissä, mutta siinä sallitaan myös lisäosoitusten käyttö (määrittelemättä mitä ne ovat) vuoden 2009 loppuun saakka. Direktiivissä edellytetään, että tuon päivämäärän jälkeen kaikki määrän osoitukset esitetään pelkästään metrijärjestelmän yksiköissä, mikä johtaisi siihen, että Atlantin ylittävässä kaupassa tuotteet olisi jatkuvasti merkittävä uudelleen ennen muuta siksi, että EU:n lainsäädäntö, jossa sallittaisiin vain metrijärjestelmän mukaiset merkinnät, olisi ristiriidassa Yhdysvaltain lainsäädännön kanssa, jossa vaaditaan kaksoismerkinnät (metrijärjestelmä sekä Yhdysvaltain tuuma/naulajärjestelmä). Niiden vastineiden perusteella, joita saatiin komission yksiköiden valmisteluasiakirjaan komission vähimmäisvaatimusten mukaisen julkisen kuulemisen aikana, on laadittu seuraavat kolme mahdollista toimintavaihtoehtoa: - Vaihtoehto 1 – Ei toimenpiteitä: Direktiivin raukeamislauseke merkitsisi sitä, että vuoden 2009 jälkeen lisäosoitukset eivät olisi enää sallittuja. Tällöin voisi olla tarpeen tarkistaa nykyistä yhteisön lainsäädäntöä, jossa edellytetään muiden kuin SI-järjestelmän mukaisten yksiköiden (esim. kcal) käyttämistä tietyissä tapauksissa. Mukautuksia tekniikan kehitykseen ei tehtäisi. Yhdistyneen kuningaskunnan ja Irlannin olisi edelleen vahvistettava päivämäärä, jolloin nykyisten poikkeusten (pintti, maili, troy ounce) soveltaminen lopetetaan. - Vaihtoehto 2 – Direktiivin kumoaminen: Jäsenvaltiot voisivat vapaasti käyttää lakiensa perustana kansainvälisiä standardeja, joihin direktiivikin perustuu. Siksi jotkin jäsenvaltiot voisivat päättää luopua sääntelystä kokonaan. Vastavuoroista tunnustamista sovellettaisiin perustamissopimuksen 28 artiklan nojalla. - Vaihtoehto 3 – Direktiivin päivittäminen: Direktiivin mukauttaminen ei toimenpiteitä –vaihtoehdon kohdalla esitettyjen puutteiden korjaamiseksi niin, että sallittaisiin lisäosoitusten (tuuma, naula) käyttö määräämättömäksi ajaksi. Lisäosoituksia käytetään aloilla, joilla käytettäviä mittoja vastaavia metrijärjestelmän yksiköitä ei ole. Tällä vaihtoehdolla säilytettäisiin nykyinen tilanne ja jatkettaisiin määräämättömäksi ajaksi kaikkia nykyisiä poikkeuksia, jotka koskevat muiden kuin metrijärjestelmään kuuluvien yksiköiden käyttöä. Lisäksi direktiiviä mukautettaisiin tekniikan kehitykseen (katal). Yhdistynyttä kuningaskuntaa ja Irlantia koskeva vaatimus vahvistaa päivämäärä nykyisten poikkeusten soveltamisen lopettamiselle poistettaisiin. Parhaana pidetään vaihtoehtoa 3, direktiivin päivittäminen, sillä sen avulla säilytetään nykyinen tilanne, eikä siitä aiheudu lisäkustannuksia, jotka tällä alalla olisivat pääosin merkintäkustannuksia. Vaihtoehto tarjoaisi synergiaetua, kun lisäosoitusten käyttömahdollisuuksia laajennettaisiin ja samalla säilytettäisiin nykyinen pelivara direktiivin soveltamisessa muiden kuin metrijärjestelmän yksiköiden käytön osalta etenkin aloilla, joilla käytetään mittoja, joita vastaavia ei metrijärjestelmässä ole, kuten binäärimitat tietokonealalla (bitit, tavut). Vaihtoehto takaisi mahdollisuuden jatkaa nykyistä käytäntöä, jossa ei yleisesti ottaen ole ilmennyt suuria ongelmia. Yhdistyneen kuningaskunnan ja Irlannin poikkeusten (pintti, maili, troy ounce) jatkaminen määräämättömäksi ajaksi hyödyttäisi kuluttajia, jotka haluavat nykytilanteen jatkuvan. Vaihtoehdosta 1, ei toimenpiteitä, aiheutuisi lähinnä merkittäviä hallinnollisia kustannuksia, jotka olisivat todennäköisesti suurimmat pienille ja keskisuurille yrityksille mittakaavaetujen vähäisyyden takia. Vaikutusten arvioinnin pitämiseksi oikeasuhteisena täyttä arviointia standardikustannusmallin avulla ei ole tehty, vaan arvio perustuu alan lähteistä saatuihin hyvin samansuuntaisiin arvioihin. Vaihtoehdosta 2, eli direktiivin kumoamisesta, aiheutuvia kustannuksia on vaikea arvioida, mutta ne voivat nousta korkeiksi, jos jäsenvaltiot panevat kansainväliset standardit täytäntöön eri tavoin, mikä voi aiheuttaa epävarmuutta ja kaupan esteitä. Seurauksena voisi myös olla väärinkäsityksistä johtuvia suuria satunnaisia taloudellisia menetyksiä, kuten Yhdysvaltalaisen Marslander-avaruusaluksen tapaus, jossa alus syöksyi Marsiin sellaisen vian takia, joka johtui valmistusvaiheessa sattuneesta tuuma/naulajärjestelmän ja metrijärjestelmän merkintöjen sekaannuksesta. Vaihtoehto, jossa lisäosoitusten käyttö sallittaisiin jälleen kymmeneksi vuodeksi (mikä olisi neljäs kerta vuosien 1989, 1999 ja 2009 jälkeen) on hylätty, sillä se merkitsisi suuria muutoksia ainakin neljällä politiikan alueella (in vitro -diagnostiikassa, elintarvikkeiden merkinnöissä ja teollis- ja tekijänoikeuksien alalla), eivätkä Yhdysvallat pitäisi sitä myönteisenä muutoksena, sillä vaikka maa itse sallisi pelkästään metrijärjestelmään perustuvien merkintöjen käytön, sitä kohtaisi EU:ssa lisäosoituksista johtuva kaupan este.